**Izvor denisipat**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să rupem din trup tot ce-i de prisos,

mai ales minciuna din oase,

unghiile să devină luminos alungite,

un ochi de pisică

pentru care întunericul se pierde

într-o noapte deasupra oceanului.

Gândul se schimbă după folosirea cuvintelor,

se construiesc alte gesturi mai fine,

se recompune eliberarea de instincte,

depărtarea se apropie ca o poartă deschisă

pe care intră marile spirite.

Poezia din interior respiră câte-o durere,

însufleţirea ce se varsă-n afară

pe fereastra lumii în care te regăseşti

izvor denisipat

ce ţâşneşte apă limpede.